কমেডি আর হরর, এই দুটো বিষয়কে মেলাতে আমাদের বেশ ভাল লাগে। ‘গো গোয়া গন’-এ একটা জম্বির মাধ্যমে বিষয়টা উপস্থাপনা করেছিলাম। আর ‘স্ত্রী’-র ক্ষেত্রে সোজা ভূত। তিরুপতিতে আমরা যেখানে ইঞ্জিনিয়ারিং করছিলাম, সেখানে শুনতাম ছেলেরা নাকি বাড়ির বাইরে রাতের দিকে বেরয় না। আর বেরলেও ঘরের মহিলাকে সঙ্গে নিয়েই বেরতে হয়। কারণ, সেখানে নাকি এক মহিলা ভূতের বড় উপদ্রব। পুরুষ মানুষ দেখলেই তাদের তুলে নিয়ে যায়। আর পড়ে থাকে শুধু তাদের জামাকাপড়। আমরা তো শুনেই হাসতে থাকি। ও বাবা। দু’দিন পর দেখি বাড়িতে বাড়িতে পোস্টার। লেখা ‘ও স্ত্রী কাল আনা’। পরে জানতে পারলাম, এ রকমটা লিখলে নাকি স্ত্রী আর আসে না। এক চুটকিতেই আমাদের দেশে মানুষ কী ভাবে ভয় পেয়ে যায়, আর কী ভাবে নিজেরাই তার টোটকা খুঁজে নেয়, সেই মানসিকতাগুলোকে আমরা তুলে ধরতে চেয়েছি ছবিতে।